[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.6.2007

COM(2007) 343 végleges

A BIZOTTSÁG KÖZLEMÉNYE

JELENTÉS AZ EURÓPAI BIZOTTSÁG SZÁMVITELI RENDSZERÉNEK KORSZERŰSÍTÉSE SORÁN ELÉRT EREDMÉNYEKRŐL – 2007. MÁRCIUS 31-I ÁLLAPOT

TARTALOMJEGYZÉK

JELENTÉS AZ EURÓPAI BIZOTTSÁG SZÁMVITELI RENDSZERÉNEK KORSZERŰSÍTÉSE SORÁN ELÉRT EREDMÉNYEKRŐL – 2007. MÁRCIUS 31-I ÁLLAPOT 1

1. Bevezetés 3

2. Az éves végrehajtás összefoglalása 2007. március 31-ig 3

3. Korszerűsített számviteli rendszer megvalósítása a Bizottságnál 4

3.1. Éves beszámolók 4

3.2. Képzés 5

4. Számviteli ellenőrzési környezet és a helyi rendszerek érvényesítése 5

4.1. A számvitel minősége 5

4.2. A helyi rendszerek érvényesítése 6

5. Az általános költségvetéssel kapcsolatos informatikai fejlesztések 6

6. Az ABAC-képviseletek 9

7. Az Európai Fejlesztési Alap (EFA) 9

8. Az ABAC bevezetése más intézményeknél és ügynökségeknél 10

9. Jövőbeli fejlesztések 10

10. Következtetés 10

I. MELLÉKLET: MAGAS SZINTŰ TERVEZÉS 12

II. MELLÉKLET: A rendszer biztonsága és szinkronizáció 13

1. ABAC számvitel 13

2. Az ABAC Workflow 13

1. BEVEZETÉS

2002. december 17-én a Bizottság elfogadta az Európai Közösségek számviteli rendszerének korszerűsítéséről szóló közleményét[1]. 2005 januárjában életbe lépett az eredményelszámolás elvén alapuló rendszer, és a 2005. évi beszámolók a költségvetési rendeletben megállapított határidőn belül nemzetközileg elfogadott számviteli standardok szerint készültek el.

Az új számviteli rendszerre való áttérés lehetővé teszi az Európai Bizottság számára, hogy nap mint nap jobban kontrollálhassa pénzügyeit, és egyben pontosabb pénzügyi információkkal szolgáljon.

A Számvevőszék a 2005. évi beszámolókról két fenntartás kivételével kedvező véleményt alkotott, és a mentesítésért felelős hatóság különösen nagy örömmel fogadta a Bizottság azon törekvését, hogy az adott pénzügyi évre vonatkozó beszámolókat a költségvetési rendeletben a pénzügyi kimutatások elkészítésére előírt rövidített határidőkön belül fogadja el.

A számviteli rendszer korszerűsítése azonban még nem fejeződött be. A számviteli standardokkal való teljes megfelelés és egy integráltabb informatikai rendszer megvalósítása időigényes folyamat. Az eredményelszámolás elvén alapuló rendszer kifejlesztése 2006-ban tovább folytatódott, és 2007-ben és 2008-ban is folytatódni fog.

A korszerűsítési projektben elért haladásról 2002 óta a Bizottság rendszeresen jelentéseket[2] mutatott be. Ez a jelentés összefoglalja a 2006 áprilisától 2007. március 31-ig elért haladást. A korábbi jelentésekhez hasonlóan ezt is megküldik a mentesítésért felelős hatóságok érintett bizottságainak, valamint a Számvevőszéknek.

2. AZ ÉVES VÉGREHAJTÁS ÖSSZEFOGLALÁSA 2007. MÁRCIUS 31-IG

2006 és 2007 első negyedéve során a projekt végrehajtási üteme általában követte a 2006. március 31-ig elért haladásról szóló közlemény I. mellékletében meghatározott 2006-7. évi projekttervet. Az informatikai rendszerek fejlesztésének és javításának tervét, amely a jelentés mellékletében található, frissítették, és kiterjesztették 2008-ra. Ide tartozik az Európai Fejlesztési Alap és az ügynökségek integrálása az ABAC-ba (accrual-based accounting – eredményelszámolás elvén alapuló számvitel), egységes adattárház kiépítése, az informatikai rendszerek jobb integrálása, valamint a számviteli ellenőrzési környezet és a vezetői jelentések módjainak javítása.

A számviteli adatok minőségének biztosítását illetően előrelépés történt az ellenőrzési környezet javítása terén. A számviteli ellenőrzések szigorúbbá váltak, és mindegyik főigazgatóság és szolgálat sokat tett annak érdekében, hogy elősegítse a 2006. évi beszámolók elkészítését, ellenőrizze az adatokat, és elvégezze a szükséges korreciókat, valamint koherensen és következetesen jósolja meg a kiadások passzív időbeli elhatárolását a pénzügyi év végén. 2006-ban a helyi rendszerek érvényesítéséről szóló jelentésében a számvitelért felelős tisztviselő megjegyezte, hogy alapjában véve a szolgálatok megtették a szükséges lépéseket a tavalyi jelentésben felvetett fontos, de nem létfontosságú problémák orvoslása érdekében, és hangsúlyozta az elért jelentős haladást azon két főigazgatóság részéről, amely érvényesítését 2005-ben felfüggesztették. Ezen kívül a bizottsági szolgálatok első számú prioritása a Számvevőszék által a 2005. évi jelentésben kiemelt hiányosságok orvoslása volt. A 2006. évi ideiglenes éves beszámolókat a jogszabályokban előírt 2007. március 31-i határidőt betartva megküldték az Európai Számvevőszéknek és a költségvetési hatóságnak.

Az ABAC informatikai rendszer fejlesztése terén jelentős előrelépés történt. A terveknek megfelelően a képviseletek előlegszámláit 2007 januárjában teljes egészében integrálták az ABAC-rendszerbe. Az év során két intézmény és hat ügynökség állt át az ABAC-rendszerre; elkészült az EFA-számlák ABAC-ba konvertálásának frissített projektterve, és a bizottsági szolgálatok azon dolgoznak, hogy ezek 2008 januárjától „életre keljenek”. Az egységes adattárházzal kapcsolatban folytatott munka elég jó lépésben haladt ahhoz, hogy a Bizottság 2006. évi költségvetési jelentésének és az évvégi becslések kiszámításához szükséges néhány pénzügyi jelentés alapjául szolgálhasson. A bizottsági szolgálatok a költségvetés-ellenőrzési rendszer (BCS) projektjén és az „Assets II” projekt keretén belül folytatják az informatikai rendszerek teljes integrálásán folytatott munkát.

3. KORSZERűSÍTETT SZÁMVITELI RENDSZER MEGVALÓSÍTÁSA A BIZOTTSÁGNÁL

3.1. Éves beszámolók

A Bizottság 2005. évi beszámolói

Az új eredményelszámolási elvű számviteli szabályok szerint a Bizottság első ideiglenes beszámolóit a költségvetési rendelet előírásai szerint 2006. március 31-én nyújtották be a Számvevőszéknek. Ezt követően a Számvevőszék megkezdte a beszámolók ellenőrzését és kivizsgálását. A végleges beszámolókat ezután 2006. július 20-án a Bizottság elfogadta. A Számvevőszék a beszámolók megbízhatóságáról kedvező véleményt alkotott: azt állította, hogy a beszámolók a pénzügyi helyzetet és a Bizottság 2005. évi eredményeit valamennyi lényeges szempontból valósághűen tükrözik, bár volt némi fenntartása. Ezek a fenntartások a 314 millió eurós nettó vagyonnak (avagy a nettó vagyon 0,5%-ának) a valószínű túlértékelését, valamint a DG EAC (Oktatásügyi és Kulturális Főigazgatóság) számadataival kapcsolatos bizonytalanságot (a felelős főigazgató éves tevékenységi jelentésében említettek szerint) érintették.

A Tanács mentesítésről szóló ajánlása elismerőleg nyilatkozott arról, hogy sikerült a beszámolókat a szoros határidőn belül véglegesíteni, és az eredményelszámolási elvű számvitelre való sikeres átállásról, amelyet a Parlament mentesítési jelentésében is hangoztattak.

A Bizottság 2006. évi beszámolói

A Bizottság 2006. évi ideiglenes beszámolóit 2007. március 30-án juttatták el a Számvevőszékhez. A beszámolókat ellenőrzik, még mielőtt 2007 júliusában a Bizottság jóváhagyja őket. Az eredményelszámolási elvű számvitel első két éve alatt felmerült problémákból és késedelmekből levont tanulságoknak lehetővé kell tenniük a Bizottság számára, hogy a jó minőségű pénzügyi információkat biztosítsanak. 2006. évi tevékenységi jelentésében egyik főigazgató és szolgálati vezető sem élt számviteli fenntartással.

A Bizottság kötelezettséget vállalt arra, hogy folyamatosan javítja a beszámolókban szereplő adatok minőségét, valamint a beszámolók struktúráját és olvashatóságát. A 2006. évi beszámolókban több információval szolgált a kiadások visszanyeréséről és a pénzügyi korrekciókról, hogy a beszámolók az érintettek és más olvasók számára is hasznosabbak legyenek.

3.2. Képzés

A személyzetet illetően 2006-ban továbbra is jelentős erőfeszítéseket tettek, a főbb eredmények a következők:

- a bizottsági személyzet összesen közel 4000 napnyi ABAC-képzésen vett részt Brüsszelben és Luxemburgban (e tekintetben egy résztvevő egy napos képzése számít egy napnak),

- a képzés minőségével való elégedettség a 2005. évi 91%-ról 2006-ban 94%-ra nőtt, ebből 38% találta a tanfolyamokat „nagyon jónak” a 2005. évi 32%-kal szemben,

- összesen több mint 2300 napnyi ABAC-képzést bonyolítottak le a képviseleteken dolgozó bizottsági személyzet részére felkészülésként az ABAC-képviseletek létrehozására, továbbá

- összesen 1000 napnyi ABAC-képzés lebonyolítása más intézmények és ügynökségek személyzete számára az ABAC kiépítésének elősegítése érdekében.

2007 fő célkitűzése mind világszerte, mind az intézményekben és az ügynökségekben a személyzet számára magas színvonalú képzések folytatása. 2007-ben és 2008-ban a számviteli kérdésekkel kapcsolatos képzés különleges hangsúlyt kap.

4. SZÁMVITELI ELLENőRZÉSI KÖRNYEZET ÉS A HELYI RENDSZEREK ÉRVÉNYESÍTÉSE

4.1. A számvitel minősége

Az új számviteli keret elfogadásának eredményeként mindegyik főigazgatóságot és szolgálatot felkérték annak biztosítására, hogy számviteli eljárásai kellőképpen jól szervezettek, így számviteli adatai jó minőségűek legyenek.

A 2006. évi beszámolók esetében a számvitelért felelős tisztviselő ellenőrzéseket végzett a számviteli adatok minőségén, és valamennyi főigazgatóság számviteli összekötőjével értekezleteket szervezett, hogy megvitassák az elvégzendő ellenőrzéseket, illetve a zárást és a zárási eljárásokat. A végrehajtandó ellenőrzéseken alkalmazandó ellenőrzési listát eljuttatták és elmagyarázták mindegyik főigazgatóságnak.

A számviteli környezet középtávú javítása érdekében 2006-ban valamennyi főigazgatóságon létrehoztak egy „számviteli minőségi” projektet. A projekt célja az engedélyezésért felelős hatóságok számára a rendelkezésükre bocsátott eszközöknek és azoknak az ellenőrzéseknek az elmagyarázása, amelyek segítségével garantálni tudják az általuk irányított műveletek beszámolóinak minőségét. Megállapították a fő pénzügyi szereplők, különösen a számviteli összekötő feladatkörét és szerepét. A projektet mindegyik főigazgatóság felső vezetésének bemutatták, a számviteli összekötő pozíciója pedig hivatalosan is beépült az egyes főigazgatóságok belső szervezeti hierarchiájába. A DG BUDG (Költségvetési Főigazgatóság) több iránymutatást és gyakorlati segédeszközt is kifejlesztett és bemutatott a főigazgatóságoknak. Ezekbe a 2006. évi beszámolók zárásához alkalmazandó ellenőrzőlista és az ellenőrzések is beépültek.

Miután néhány főigazgatóságon kipróbálták, a számviteli minőségi projekt végrehajtását 2007 márciusában mindegyik főigazgatóságon megkezdték azzal a céllal, hogy a szükséges intézkedéseket 2007 folyamán meghozzák. A siker előtt álló egyik legjelentősebb akadály a képesített számviteli személyzet hiánya. A Bizottság szakirányú versenyvizsgák szervezésével továbbra is megpróbálja orvosolni ezt a problémát.

4.2. A helyi rendszerek érvényesítése

A számviteli rendszerbe közvetlenül vagy a helyi informatikai rendszereken keresztül bevitt adatok minősége attól függ, hogy az engedélyezésre jogosult tisztviselő az egyes képviseleteken milyen ellenőrzési környezetet alakít ki. A Költségvetési Főigazgatóság érvényesítési csoportja mindegyik főigazgatóságon és szolgálatnál figyelemmel kíséri ezeket az ellenőrzéseket, hogy biztosítsa az előírt minőségi kritériumok teljesülését.

2006 folyamán a csoport véghezvitt egy olyan programot, amely az engedélyezésre jogosult tisztviselők által létrehozott rendszerek közül kilencnek a ellenőrzését foglalta magában a számviteli információk rendelkezésre bocsátása és igazolása céljából a költségvetési rendelet 61. cikke (1) bekezdésének e) pontja értelmében. Ezáltal az ellenőrzéseken résztvevő szolgálatok száma 2005/2006 során 22 lett, és fedezi a Bizottságnál felmerülő kiadások nagy részét.

Ezen túlmenően néhány fő szolgálat zárási adatain (amelyek igen fontosak az eredményelszámolási elvű beszámolók elkészítéséhez) is elvégeztek minőségi ellenőrzéseket, hogy biztosítsák az ilyen jellegű információk a megbízhatóságát és pontosságát. Végül 2006. június 1-jén életbe lépett egy eljárás a helyi (informatikai és igazgatási) rendszerekben javasolt változtatások előzetes bejelentésére, így a számvitelért felelős tisztviselő számára lehetővé vált, hogy még bevezetésük előtt alaposan megvizsgálhassa, hogy ezek a javaslatok mennyiben felelnek meg az érvényesítési kritériumoknak.

Az érvényesítési csoport a főigazgatóságokon elvégzett minden munkát, amelyet 2006-ra terveztek. A 2006. június végéig tartó időszakra vonatkozó haladásról szóló jelentés megállapította, hogy általánosságban a szolgálatok meghozták a szükséges intézkedéseket az előző évben felmerült fontos, de nem létfontosságú problémák orvoslására. A 2007. március 20-án elfogadott 2006. évi zárójelentés megerősítette ezt az álláspontot, és megemlítette a jelentős haladást azon a két főigazgatóságon (AIDCO és EAC), amelyeknek az érvényesítését 2005-ben felfüggesztették. Mivel a helyi informatikai rendszerek megfelelő változtatásainak megvalósításához hosszú átfutási időre van szükség, a számvitelért felelős tisztviselő nem volt abban a helyzetben, hogy a 2006. pénzügyi évre érvényesíthesse ezeket a rendszereket, de mindkét rendszer megfelelő ahhoz, hogy 2007 során érvényesítsék őket. A DG RELEX (Külkapcsolati Főigazgatóság) tekintetében 2007-ben megindult az ABAC-Delegations informatikai projekt, amely korrigálja a 2005-ben felismert problémákat.

5. AZ ÁLTALÁNOS KÖLTSÉGVETÉSSEL KAPCSOLATOS INFORMATIKAI FEJLESZTÉSEK

Az informatikai fejlesztési terv célja a számvitel és az ellenőrzések javításához, valamint a különböző modulok jobb integrálásához szükséges funkciók biztosítása.

- ABAC-fejlesztések

A 2006. júniusi és novemberi, valamint a 2007. januári és márciusi verziók révén az ABAC-modulok fokozatosan javultak. A júniusi verzió két új modult tartalmazott az ABAC WF Java verzióba; ezek a kötelezettségek- és a postaláda-funkció. A novemberi verzióban rendelkezésre bocsátottak egy új eszközt a jogi személyek ellenőrzésének nyomon követésére.

22007 elején megjelent különleges verzió célja a Relex helyi rendszerek helyébe lépő képviseleti projekt „életre keltése” volt. Ennek a modulnak a kifejlesztése a jelentési időszak alatt a források nagy részét felemésztette. A 2007. márciusi verzió a képviseletek számára az új Asset-modulok (vagyonra vonatkozó) megindítására, valamint ezeknek a moduloknak az Invoice-modullal (számlákra vonatkozó) való integrációjára összpontosított.

006 közepén végrehajtották az SAP-rendszer (5.0 verzió) fejlesztését (upgrade-jét). Ez a fejlesztés igen összetett volt, sok munkával járt az évvégi eljárás során, mivel ezen a területen a programok nagy része először futott bizottsági környezetben. A fejlesztés igen fontos volt az ECFIN (Gazdasági és Pénzügyi Főigazgatóság) tevékenységei számára, hogy a számlák maximálisan megegyezzenek a nemzetközi standardokkal, valamint a SAP-BCS tervezett fejlesztései számára is.

- BCS (Budget Control System – költségvetés-ellenőrzési rendszer)

Az SAP FM modul új verziója, a BCS, a központi költségvetéshez jelenleg használt (FBS) verzió helyébe lép, mivel be tudja építeni a szükséges helyi költségvetési sorokat annak érdekében, hogy költségvetéseik irányítására részletesebb rendszert bocsássanak az osztályok rendelkezésére.

2006 folyamán a BCS két projektre lett bontva: az I. szakaszban a központi pénzügyi irányításra jelenleg használt SAP-modul helyébe bevezették az új BCS verziót, a II. szakaszban pedig a „helyi vonalak” – azaz a jelenleg az ABAC munkamenetén belül elvégzett és a SAP-ban nem nyilvántartott helyi költségvetési irányítási funkciók BCS-ének átállása történt meg.

Az I. szakaszban a BCS-t úgy konfigurálták, hogy támogassa a fő EU-funkciókat, és a PHEA (Executive Agency for Public Health – Közegészségügyi Program Végrehajtó Hivatala) ügynökség beszámolói esetében sikeresen meg is valósították. Mivel biztosítani kell a BCS és az ABAC Workflow (munkafolyamat) közötti megfelelő integrációt, az általános költségvetés esetében a megvalósítást 2007 áprilisáról 2007 októberére halasztották. A 2008. január 1-jén történő átállás előtt technikai akadályok állnak. A BCS-re való átállás megkönnyítésére megfelelő eszközöket fejlesztenek ki, és a helyi rendszer felhasználóit időben értesítik az ABAC Workflow-on keresztül továbbított információban bekövetkezett minden változásról.

Az Európai Fejlesztési Alap beszámolói (lásd az alábbi 7. szakaszt) 2008-tól az SAP-BCS rendszer keretén belül készülnek el.

A BCS-projekt második szakaszának megtervezése 2006-ban megkezdődött, és még jelenleg is folyamatban van. Mivel a helyi költségvetési irányítási funkciók várhatóan nagy befolyással lesznek az ABAC struktúrájára, mindegyik érintett területet alapos vizsgálatnak kell alávetni, még mielőtt reális cselekvési tervet adnak ki, és a végrehajtásra határidőt javasolnak.

- ABAC Assets II (elnevezése: SAM)

A Költségvetési Főigazgatóság mérlegeli annak a lehetőségét, hogy az egységes ABAC-rendszerbe az ABAC-Assets helyébe teljes egészében integráljon egy ún. Supply and Asset Management (utánpótlás és vagyonkezelés) modult, amely egy külön Syslog-rendszeren működik. A munka jól halad, az egyik szolgálat, az OIB (Infrastrukturális és Logisztikai Hivatal) biztosítja a tesztkörnyezetet, hogy kiderüljön, ez a megoldás megfelelő, megvalósítható és költséghatékony lenne-e. A Költségvetési Főigazgatóságnak és az OIB-nek 2007. március 13-án bemutatták a Supply and Asset Management modul kezdeti tesztváltozatát, aminek hatására az a döntés született, hogy lépjenek át a következő szakaszba, a koncepció hatékonyságának teljes kivizsgálásába. Ha az alkalmazásról később az év során döntés születik, akkor az új rendszerbe az összes lehetséges felhasználó igényeit integrálni kell. Az OIB-re korlátozódó kezdést 2008-ra tervezik.

- Az ABAC Assets I és az ABAC Contracts

A Bizottság folytatja az ABAC Assets I karbantartását és kisebb fejlesztéseit, amíg az ABAC Assets II projekt következtetései meg nem születnek, és az ABAC Contracts-ét (szerződések) is, amíg a DG JLS (Igazságügyek, Szabadság és Biztonság Főigazgatósága) SAP „grantor” (támogató) modullal kapcsolatos tapasztalatai megfelelő alapot nem biztosítanak egy hosszabb távú fejlesztési stratégiához.

- Egységes adattárház

A projekttel kapcsolatos fejlesztések 2006 júniusában kezdődtek meg működési területenként egy-egy szakaszra épülő megközelítés alkalmazásával. Az első két megvizsgálandó terület a költségvetés végrehajtása (előirányzatok – kötelezettségvállalások – kifizetések – SAP/FM) és a vele járó általános számviteli szempontok (számlák – SAP/FI).

A 2006 végéig elért haladás eredményeként az egységes adattárház a főigazgatóságok és szolgálatok rendelkezésére tudta bocsátani a jelentések első változatát, amely megkönnyítheti számukra az évvégi zárási adatok elkészítését. Az egységes adattárházat egyben arra is felhasználták, hogy elkészítsék a 2006. évi beszámolókban található éves költségvetési jelentést és a Bizottságon belül az egyes főigazgatóságok és szolgálatok éves tevékenységi jelentéseihez mellékelt külön költségvetési jelentést.

A tervek szerint az egységes adattárház 2007 júniusától mindegyik főigazgatóság számára megnyílik. Lépésről lépésre további funkciókkal és fejlesztésekkel bővítik, hogy 2008 végére minden funkciót működtetni tudjon. Ez idő alatt a meglévő egységes adattárház infrastruktúráját karban kell tartani.

- Informatikai fejlesztési folyamatok

Adatmodellező technikák elfogadásával és adatszótár létrehozásával informatikai fejlesztési folyamatokat dolgoznak ki. A projekt célja annak biztosítása, hogy a jelenlegi és jövőbeli fejlesztéseket teljes mértékben dokumentálják, a szoftver a lehető leghatékonyabban működjön, és az adatok archiválásának értelmét kellőképpen megértsék. A munka első szakaszához a bevétel működési területét választották, amely 2007. március 31-ig jól haladt előre. A jelentés II. melléklete bemutatja a rendszerhez való hozzáférés biztonságával és az ABAC-rendszerben tárolt adatok koherenciájának biztosításával kapcsolatos haladást.

6. AZ ABAC-KÉPVISELETEK

2006 folyamán a Költségvetési Főigazgatóság (DG BUDG), a Külkapcsolati Főigazgatóság (DG RELEX) és az Informatikai Főigazgatóság (DG DIGIT) együttműködött annak érdekében, hogy 2007-től kezdődően a képviseletek előlegszámla-tranzakcióit is bevonják az ABAC-ba. A DG RELEX képviseletének jelenlegi helyi rendszerét nem lehetett érvényesíteni, mert nem felelt meg az eredményelszámolás elvének.

Az ABAC-modulokat átalakították, hogy webalapúak legyenek, valamint kezelni tudják a képviseleteken az előlegszámla útján történő helyi kifizetéseket és kisebb kiadásokat.

Az ABAC-Assetset szintén átalakították és webalapúvá tették, hogy a RELEX-képviseletek és a DG COMM (Kommunikációs Főigazgatóság) képviseleti irodái állóeszközeiket a központi rendszerben tudják kezelni és elkönyvelni. Az ABAC Workflow 2007. január 8-án, az ABAC Assets pedig 2007. március 26-án nyílt meg az összes főigazgatóság előtt. Ezekről a modulokról az egyes képviseleteken a kulcsfontosságú pénzügyi személyzet számára képzéseket tartottak.

Ezekkel eredményekkel az egyik legfontosabb hátramaradt probléma is orvosolható, azaz a Bizottság székhelyén kívüli számos kisebb szolgálatot (képviseletek és képviseleti irodák), amelynek pénzügyi felelősségi körét decentralizálták, integrálták a központi rendszerbe, így meg tudnak felelni a számviteli szabályoknak és módszereknek.

7. AZ EURÓPAI FEJLESZTÉSI ALAP (EFA)

Az Európai Fejlesztési Alap (EFA) számvitelének informatikai platformja, amely eltér a központi költségvetés számvitelétől, szintén korszerűsítés alatt áll.

Az EFA számviteli szabályait 2005-ben frissítették, és a tervek szerint az EFA meglévő informatikai rendszere, az OLAS helyébe lép az ABAC és a Támogatási és Együttműködési Főigazgatóság (DG AIDCO) általános költségvetésre irányuló helyi informatikai rendszere, a CRIS kombinációjával. A két rendszer jelenleg átalakítás alatt áll, hogy alkalmazkodjon az EFA sajátosságaihoz.

Az EFA számára a központi ABAC-komponens fejlesztései 2006 közepére javarészt befejeződtek, és le is tesztelték őket. A jelenlegi állapot szerint 2008 januárjára új informatikai rendszer (ABAC-FED) megvalósítását tervezik. A DG AIDCO számára egy újabb évre volt szükség a CRIS-hez szükséges fejlesztések befejezéséhez, hogy a CRIS megfeleljen az általános költségvetés számviteli szabályainak. Eltökélt szándék, hogy ez a projekt kapja 2007-ben a legmagasabb prioritást. A projektterv frissítésre került, és különleges figyelmet szentelnek a átállási folyamat és az adatok minőségének. A 46 AKCS-képviseleten a jövőbeli felhasználók képzése továbbra is kihívást jelent.

Fontos hangsúlyozni, hogy bár még jelenleg is fejlesztik az új informatikai rendszereket, a 2005. és 2006. évi EFA-beszámolók már az eredményelszámolási elveknek megfelelően készültek el. A jelenlegi informatikai rendszer (OLAS) által nyújtott számviteli információkat szükség esetén átalakították, hogy az eredményelszámolási elvekkel megfelelő adatokká váljanak. Az EFA számvitelért felelős tisztviselője az engedélyezésre jogosult tisztviselő által nyújtott további információk alapján elvégezte a szükséges korrekciókat a készpénzalapú számviteli adatokban.

8. AZ ABAC BEVEZETÉSE MÁS INTÉZMÉNYEKNÉL ÉS ÜGYNÖKSÉGEKNÉL

2006 során három végrehajtó ügynökség (az IEEA, azaz az Intelligens Energiával foglalkozó Végrehajtó Hivatal, az EACEA, azaz az Oktatási, Audiovizuális és Kulturális Végrehajtó Ügynökség és a PHEA), három szabályozó ügynökség (az EMSA, azaz az Európai Tengerbiztonsági Ügynökség, a Galileo és a Frontex), valamint két bizottság (a Gazdasági és Szociális Bizottság és a Régiók Bizottsága)[3] csatlakozott az ABAC-rendszerhez. 2007-ben további kilenc ügynökség kezdi el használni az ABAC-ot, és 2008-ban hat szabályozási ügynökség csatlakozik hozzá.

Az ABAC-ban minden egyes ügynökség és bizottság számára külön pénzügyi és számviteli környezetet alakítanak ki, és a beszámolókért és a kifizetések végrehajtásáért továbbra is a számvitelért felelős tisztviselő a felelős mindenhol.

Mivel költségvetési beszámolóihoz még most is több szabályozási ügynökség használja a Bizottság Si2 rendszerének valamelyik verzióját, a Bizottság beleegyezett, hogy amíg nem integrálódik minden felhasználója az ABAC-ba, addig továbbra is támogatja az Si2-t.

9. JÖVőBELI FEJLESZTÉSEK

A korszerűsítési projekt cselekvési tervét 2007-re vonatkozóan frissítették, és egyben kiterjesztették 2008-ra is. Az elkövetkező hónapok fő informatikai fejlesztései az EFA-beszámolók integrációjára, a BCS-modul végrehajtására, az egységes adattárház kiépítésére, a webalapú bevételi modul fejlesztésére, a biztonság fokozására és az OIB számára a SAP Supply and Asset Management (SAM) moduljának esetleges végrehajtására összpontosulnak.

Ezen kívül az informatikai fejlesztések még főleg a felhasználóbarátabb környezet kialakítását és a pénzügyi jelentések funkcióinak javítását érintik, a hosszabb távú cél pedig a helyi rendszerek fokozottabb interoperabilitása és integrációja, valamint a felhasználók és a pénzügyi irányítás támogatása érdekében további eszközök kifejlesztése. A számviteli keret tekintetében a munka elsősorban a következőkre irányul majd: a pénzügyi eljárásokban szereplők szerepének és feladatkörének meghatározása, a számviteli adatok és a vezetői jelentések minőségének javítása, valamint annak felügyelete, hogy az egyes képviseleteken valamennyi engedélyezésre jogosult tisztviselő betartja-e a helyi rendszerek érvényesítésének kritériumait.

10. KÖVETKEZTETÉS

Az Európai Bizottságban az új számviteli rendszerre való áttérés továbbra is igazodik az eredményelszámolási elvű éves beszámolók – amelyek minden lényeges szempontból megfelelnek a nemzetközileg elfogadott számviteli standardoknak – elkészítéséhez a jogszabályokban előírt határidőkhöz. A Bizottság külső ellenőrei és a mentesítésért felelős hatóságok igen elégedettek voltak az elért haladással.

A projekten azonban még van mit tökéletesíteni. A számviteli eljárásokat tovább kell javítani és fejleszteni. A továbbra is meglévő fő kihívások a következők:

- a tartósan jó minőségű számviteli adatok biztosításához szükséges eljárásokat és ellenőrzéseket minden egyes főigazgatóságon és szolgálatnál maximálisan alkalmazni kell. Ennek érdekében minden főigazgatóságnak és szolgálatnak különös figyelmet kell fordítania arra, hogy a számvitelért felelős tisztviselő a hierarchiában megfelelő szerepet töltsön be, befolyásolni tudja a pénzügyi folyamatokat, és be tudja szerezni az éves beszámolókhoz szükséges információkat.

- tovább kell fejleszteni a Bizottság és a tagállamok által visszanyert összegek nyilvántartását és jelentését,

- be kell fejezni az AIDCO és EAC főigazgatóság meglévő rendszerének érvényesítését, és érvényesíteni kell a RELEX által használt új informatikai rendszert, illetve az EAC és más főigazgatóságok által tervezett rendszereket,

- az EFA beszámolóit be kell építeni az ABAC-ba, és a 46 érintett képviseleten ki kell képezni a személyzetet,

- számos külső szervet, azaz ügynökséget és bizottságot kell integrálni a rendszerbe, és eleget kell tenni az ehhez szükséges képzési és támogatási igényeiknek, továbbá

- optimalizálni kell az informatikai rendszerek integrálását, és biztosítani kell a felhasználók számára szükséges eszközöket a felelősségi körükbe tartozó pénzügyi források kezeléséhez és jelentéséhez.

A következő két évre szóló projektterv választ ad ezekre a kihívásokra, és a Bizottság továbbra is kötelezettséget vállal arra, hogy a közszférában a legszínvonalasabb számviteli standardokat biztosítsa.

I. MELLÉKLET: MAGAS SZINTŰ TERVEZÉS

[pic]

II. MELLÉKLET: A RENDSZER BIZTONSÁGA ÉS SZINKRONIZÁCIÓ

1. ABAC számvitel

2006 folyamán két végrehajtó ügynökség, három szabályozási ügynökség és két bizottság csatlakozott az ABAC-rendszerhez. A szükséges fejlesztések és a biztonsági háttér kialakítása időben befejeződött, hogy biztosítsa a könyvvizsgálók közötti munkamegosztást (kifizetések folyamata, megegyezés a bankkal, a tranzakciók érvényesítése és a könyvelési időszakok fenntartása).

A fejlesztéseknek köszönhetően 2006 júliusában az SAP 4.7 verziója helyébe az 5.0 lépett. A fejlesztést követően a meglévő hozzáférési jogosultságokat teljes egészében felül kellett vizsgálni, így garantálva, hogy az 5.0 verzió legalább ugyanolyan szintű biztonságot nyújt, mint az előző verzió. Ezt a nagy prioritású felülvizsgálatot sikeresen elvégezték, és az 5.0 verzióra való átállás zökkenőmentesen lezajlott.

2006 második felében különleges fejlesztéseket és biztonsági szabályokat alakítottak ki, hogy a főigazgatóságok számviteli szakértői el tudják végezni az évvégi zárást. 2007 elején a 2006. évi gyakorlatra vonatkozó zárási adatait most először mindegyik igazgatóság nyilvántartásba vette.

Az ABAC számviteli rendszerhez (SAP) való hozzáférés felülvizsgálata a Költségvetési Főigazgatóság számára 2005-ben vette kezdetét. A felülvizsgálat 2006-ban jól haladt, de 2007-ben még véglegesíteni kell. A legfontosabb prioritású feladatot, azaz az informatikai szakemberek hozzáférési jogosultságainak felülvizsgálatát 2006 februárjában sikeresen elvégezték.

2. Az ABAC Workflow

Megkezdődött a munka az ABAC Workflow biztonsági berendezésének átdolgozásán, és több téma tekintetében történt előrelépés, ilyen pl. a technikai felhasználók megvizsgálása, a helyettesítési mechanizmusok és az ellenőrzés nyomon követése.

Prioritást kapott a képviseleteken az ABAC Workflow-ba való integrálás összefüggésében a biztonsági háttér. Új modult fejlesztettek ki az előlegszámla-tulajdonosoknak, és további fejlesztéseket végeztek el, hogy a több mint 100 képviselet műveletei teljesen elkülönüljenek. 2006 folyamán a projekttel kapcsolatban jelentős munkát végeztek el. A képviseletek 2007 januárja óta megfelelően működtetik az ABAC Workflow-t.

[1] COM (2002) 755.

[2] 2003. június 30-án (SEC(2003) 790), 2003. december 31-án (SEC(2004) 118), 2004. június 30-án (COM(2004) 565), 2005. január 31-én (COM(2005) 90) és 2006. március 31-én (COM(2006) 358).

[3] A költségvetési rendelet 1. cikkével összhangban intézménynek minősülnek.